อุต๊ะ! “ธรรมกาย” ยอมจำนนต่อหลักฐาน คืนที่ดิน 140 ไร่
ศูนย์ปฏิบัติธรรมวัดพระธรรมกาย ยอมคืนที่ดิน 140 ไร่ "เวิลด์พีซ วัลเล่ย์ เขาใหญ่" จ.นครราชสีมา หลังจำนนต่อหลักฐานไร้เอกสารสิทธิการครอบครอง
10 ส.ค. 2559

ผู้สื่อข่าวรายงานว่า จากกรณีที่ ผู้ดูแลศูนย์ปฏิบัติธรรมเวิลด์พีซ วัลเล่ย์ เขาใหญ่ จ.นครราชสีมา หนึ่งในสาขาของวัดพระธรรมกาย ไม่สามารถแสดงเอกสารสิทธิการครอบครองอย่างถูกต้องต่อกระทรวงการพัฒนาสังคมและความมั่นคงของมนุษย์ (พม.) ได้นั้น
ล่าสุดวานนี้ (9 ส.ค.) นายณรงค์ คงคำ รองอธิบดีกรมพัฒนาสังคมและสวัสดิการ เปิดเผยว่า ทางศูนย์ปฏิบัติธรรมดังกล่าว ยินยอมที่จะคืนที่ดินจำนวน 140 ไร่ ให้กับนิคมสร้างตนเองลำตะคองแล้ว เนื่องจากจำนนต่อหลักฐานว่าไม่มีเอกสารสิทธิการครอบครอง
ทั้งนี้ นายณรงค์ กล่าวต่อว่า “การดำเนินการขั้นต่อไปคือส่งหนังสือเรียกที่ดินดังกล่าวคืน โดยสัปดาห์หน้ารองอธิบดีกรมพัฒนาสังคมฯ พร้อมกับเจ้าหน้าที่รังวัดที่ดินจะลงไปยังพื้นที่ เพื่อปักแนวเขตให้เป็นพื้นที่สงวนเพื่อกิจการนิคม”
ส่วนทางด้าน นายองอาจ ธรรมนิรา โฆษกศิษยานุศิษย์ วัดพระธรรมกาย กล่าวเกี่ยวกับเรื่องนี้ว่า เรื่องดังกล่าวกำลังอยู่ระหว่างการตรวจสอบ